寫懷寄獻樞密太尉
作者：宋祁
朝代：宋

paragraphs: 僕本草茅人，守植自有素。
偶與力運偕，牽絲及榮路。
矢將保獨行，安敢邀詭遇。
朝躋綠霧閣，夕舍金馬署。
鷃志屈鴻翼，珉質謝瑶圃。
內省實空虛，焉得久留處。
悟非不必老，斑領況云屢。
竟獲一麾來，果此避賢趣。
載以朱轓車，佩以銀符兔。
君寵寄華冕，癯醜不成惡。
淮郡梁楚交，刀筆紛民務。
粗欲逃官責，何暇收民譽。
平生覯宗工，亟爲拯淪誤。
慚負知己言，遂貽越鄉慮。
何圖霄與泥，肯問簪與屨。
辛勤風波事，尺牘奚能訴。
代馬愁南嘶，鷓鴣憎北翥。
所戀明主恩，未理歸田馭。